1. verkstova 2025
Hin fyrsta verkstovan í ár var hildin hin 24. februar í hølunum hjá Bátafelagnum á Bakka á Glyvrum. 
Verkstovuleiðari var fyrrverandi forkvinna í danska SER Anne Bendix Andersen. Hon er lektari á sjúkrarøktarfrøðiútbúgvingini á VIA University,  Campus Viborg, og greiddi millum annað frá, hvussu etisku førleikarnir hjá sjúkrarøktarfrøðingum kunnu mennast við refleksjón og refleksiviteti.  Dagurin var skipaður við framløgum um etikk, dialogi um evnið og venjingum av metoduni “Skipað etisk refleksjón”. Luttakararnir vóru bidnir um at greiða frá ymiskum etiskt trupulum støðum, sum tey standa í javnan, og úr rúgvuni kann nevnast
· mismunur verður gjørdur á fólki grundað á aldur
· Sambært yrkisetisku leiðreglunum, skulu vit verja lív, til tað frá náttúrunnar síðu má haldast at vera endað. Men viðgerðarmøguleikarnir eru nógvir, og ofta kann tað tykjast vera etiskt óforsvarligt, at halda á við at leingja lívið hjá ógvuliga gomlum og sjúkum fólki. 
· Spennið millum autonomi og paternalismu. Nær er paternalisma veik? 
· Ósamsvar millum ynski hjá avvarðandi og fakligu metingina hjá sjúkrarøktarfrøðingunum. 
Dagurin var spennandi og fólk vóru ógvuliga eldhugað og engagerað – nakað, sum Anne var ógvuliga imponerað av. 

